ТекIуэныгъэ Иным и «Фэеплъ IэмыщIэ»
Хэку зауэшхуэм зэрыщIидзэрэ илъэс 78-рэ зэрырикъум ехьэлIауэ УФ-м ЗыхъумэжыныгъэмкIэ и министерствэм къыхилъхьа «Фэеплъ IэмыщIэ» урысейпсо Iуэхум Къэбэрдей-Балъкъэрри хэтащ.
Iуащхьэмахуэ щIыналъэр яхъумэурэ зи псэр зыта зауэлIхэм я фэеплъу Терскол дэтым деж цIыху щитIым щIигъу щызэхуэсат мэкъуауэгъуэм и 22-м. Кавказыр зыхъума сэлэт 225-м я хьэдэхэр щIэлъщ абдеж.
Iуэхум кърихьэлIащ Къэбэрдей-Балъкъэр Республикэм и Iэтащхьэм и къалэнхэр пIалъэкIэ зыгъэзащIэ КIуэкIуэ Казбек, КъБР-м къегъэщIылIа федеральнэ инспектор нэхъыщхьэ Ткачев Евгений, Хэку зауэшхуэм хэта Этезов Нажмудин, КъБР-м и Правительствэм хэтхэр, зауэмрэ лэжьыгъэмрэ я ветеранхэр, УФ-м ЗыхъумэжыныгъэмкIэ и министерствэм, Урысейм и МЧС-м я лIыкIуэхэр, ДОСААФ-м и курсантхэр, «Юнармия» зэгухьэныгъэм хэт ныбжьыщIэхэр, нэгъуэщIхэри.
— Фашизмэм текIуэным теухуауэ совет цIыхухэм яхузэфIэкIар къэлъытэгъуейщ. Совет сэлэтырщ фашизмэм и лъэр щIэзыудар, дуней псом мамырыгъэр къахуэзызэуар. ИкIи дэ ди къалэнщ лIыхъужьыгъэм и щапхъэу абыхэм къагъэлъэгъуахэр ди гум щытхъумэныр, къытщIэхъуэ щIэблэр щыгъуазэ тщIыныр, Хэку зауэшхуэм ТекIуэныгъэ Иныр къызэрыщытхьам и тхыдэр зэрахьэкIыу зыми яхуэдмыдэныр, — жиIащ КIуэкIуэ Казбек.
Этезов Нажмудин къыщыпсалъэм КIуэкIуэ Казбек фIыщIэ хуищIащ нэхъыжьхэр зэрыщымыгъупщэм папщIэ. Абы къыхигъэщащ Хэкур хъумэным, ар егъэфIэкIуэным теухуауэ иджырей щIалэгъуалэм куэдкIэ зэращыгугъыр.
Ткачев Евгений жиIащ ТекIуэныгъэ Иныр къытхуэзыхьа ди нэхъыжьхэр, Хэкур хъумэным зи гъащIэр щIэзыта совет зауэлIхэр зэрытщымыгъупщэм и нэщэнэу мы зэIущIэр къызэрилъытэр.
«Мемориал Эльбрус» къэлъыхъуакIуэ гупым хэтхэм я гъусэу, КIуэкIуэ Казбекрэ Этезов Нажмудинрэ Iуащхьэмахуэ лъапэ деж щыхэкIуэдахэм я кхъащхьэм щIы IэмыщIэ къытрахри, сэмбым иракIутащ. ЩIы IэмыщIэр ирагъэхьынущ УФ-м IэщэкIэ ЗэщIэузэда и Къарухэм я члисэ нэхъыщхьэу Москва пэмыжыжьэу щыIэ «Патриот» паркым деж иIэм.
ЗэIущIэм и кIэухым къызэхуэсахэм Хэку зауэшхуэм хэкIуэдахэм я фэеплъым удз гъэгъахэр тралъхьащ. Iуэхум хэту, Iуащхьэмахуэ и Iэгъуэблагъэм къыщагъуэтыжа совет Iэщэхэм я гъэлъэгъуэныгъи Терскол дэт курыт еджапIэм щекIуэкIащ.
НафIэдз Мухьэмэд.
